CELEX: E2016C0139
Language: ro
Date: 2016-06-28 00:00:00
Title: Decizia nr. 139/16/COL a Autorității AELS de Supraveghere din 28 iunie 2016 de autorizare a Norvegiei de a deroga de la Regulamentul (CE) nr. 216/2008 al Parlamentului European și al Consiliului în ceea ce privește dispozițiile privind limitarea timpului de zbor al operatorului aerian Widerøes Flyselskap AS [2016/2014]

17.11.2016   
            
            
               RO
            
            
               Jurnalul Oficial al Uniunii Europene
            
            
               L 310/87
            
         DECIZIA NR. 139/16/COL A AUTORITĂȚII AELS DE SUPRAVEGHERE
   din 28 iunie 2016
   de autorizare a Norvegiei de a deroga de la Regulamentul (CE) nr. 216/2008 al Parlamentului European și al Consiliului în ceea ce privește dispozițiile privind limitarea timpului de zbor al operatorului aerian Widerøes Flyselskap AS [2016/2014]
   AUTORITATEA AELS DE SUPRAVEGHERE,
   
      având în vedere actul menționat la punctul 66n din anexa XIII la Acordul privind SEE,
      
         Regulamentul (CE) nr. 216/2008 al Parlamentului European și al Consiliului din 20 februarie 2008 privind normele comune în domeniul aviației civile și instituirea unei Agenții Europene de Siguranță a Aviației și de abrogare a Directivei 91/670/CEE a Consiliului, a Regulamentului (CE) nr. 1592/2002 și a Directivei 2004/36/CE
          (1), astfel cum a fost modificat („actul”),
      astfel cum a fost adaptat la Acordul privind SEE prin Protocolul 1 la acesta, în special articolul 14 alineatul (7) litera (b) din act,
   
   având în vedere avizul Comitetului AELS pentru transporturi, emis la 10 iunie 2016,
   având în vedere Decizia nr. 103/13/COL a Autorității AELS de Supraveghere („autoritatea”) din 13 martie 2013 care împuternicește membrul Colegiului cu atribuții speciale pentru transport să ia anumite decizii (Documentul nr. 578349),
   întrucât:
   Norvegia a notificat Autorității AELS de supraveghere și Agenției Europene de Siguranță a Aviației („agenția”) intenția sa de a acorda operatorului aerian Widerøes Flyselskap AS o derogare de la dispozițiile ORO.FTL.210(a) din anexa III la Regulamentul (UE) nr. 965/2012 al Comisiei (2), în ceea ce privește orele de serviciu totale maxime care pot fi alocate unui membru al echipajului în oricare perioadă de 7, 14 și 28 de zile consecutive, prin aprobarea unui regim de specificare a timpului de zbor individual pentru operatorul aerian.
   Schema propusă de operatorul aerian este descrisă după cum urmează:
   
                
            
            
               perioadele totale de serviciu care i se pot repartiza unui membru al echipajului nu depășesc:
               
                           1.
                        
                        
                           o limită de 70 de ore de serviciu care pot fi distribuite în oricare șapte zile consecutive într-o perioadă de 14 zile consecutive (în loc de 60 de ore de serviciu);
                        
                     
                           2.
                        
                        
                           o limită de 90 de ore de serviciu în oricare perioadă de 14 zile consecutive (în loc de 110 ore de serviciu);
                        
                     
                           3.
                        
                        
                           180 de ore de serviciu pe durata oricăror 28 de zile consecutive (în loc de 190 de ore de serviciu), repartizate cât mai egal posibil pe întreaga durată a perioadei respective.
                        
                     
         Sistemul de planificare propus de operator (7 de zile de serviciu/7 zile de pauză) pentru piloți și membrii echipajului de cabină rezultă din operațiunile sale pe rute aeriene către și de la aeroporturile regionale din Norvegia și din faptul că membrii echipajului său fac naveta de la domiciliu la bazele de zbor ale echipajului.
   Autoritatea concluzionează, pe baza evaluării efectuate de Agenția Europeană de Siguranță a Aviației, că modificarea ar putea oferi un nivel de siguranță echivalent cu cel atins prin aplicarea ORO.FLT.210(a) din anexa III la Regulamentul (UE) nr. 965/2012, cu condiția îndeplinirii condițiilor descrise în anexă, în plus față de măsurile de atenuare propuse de operator și enumerate în scrisoarea Norvegiei din 9 decembrie 2015.
   Măsurile prevăzute în prezenta decizie sunt conforme cu avizul Comitetului AELS pentru transporturi,
   ADOPTĂ PREZENTA DECIZIE:
   Articolul 1
   Norvegia poate acorda aprobarea de a deroga de la ORO.FTL.210(a) din anexa III la Regulamentul (UE) nr. 965/2012, prin care autorizează operatorul Widerøes Flyselskap AS să aplice următorul regim de specificare a timpului de zbor individual:
   
                
            
            
               perioadele totale de serviciu care i se pot repartiza unui membru al echipajului nu depășesc:
               
                           (i)
                        
                        
                           o limită de 70 de ore de serviciu care pot fi distribuite în oricare șapte zile consecutive în oricare perioadă de 14 zile consecutive;
                        
                     
                           (ii)
                        
                        
                           o limită de 90 de ore de serviciu în oricare perioadă de 14 zile consecutive; precum și
                        
                     
                           (iii)
                        
                        
                           cel mult 180 de ore de serviciu pe durata oricăror 28 de zile consecutive, repartizate cât mai egal posibil pe întreaga durată a perioadei respective,
                        
                     
         sub rezerva îndeplinirii condițiilor prevăzute în anexă și a măsurilor de atenuare a riscurilor descrise de Norvegia în notificarea sa din 9 decembrie 2015.
   Articolul 2
   Toate statele AELS sunt îndreptățite să aplice aceleași măsuri menționate la articolul 1, precizate în anexa la prezenta decizie, sub rezerva respectării obligației de notificare prevăzute la articolul 14 alineatul (6) din actul menționat.
   Articolul 3
   Prezenta decizie se adresează Norvegiei. Prezenta decizie este autentică în limba engleză.
   Articolul 4
   Prezenta decizie se notifică Norvegiei, Islandei și Principatului Liechtenstein.
   
      Adoptată la Bruxelles, 28 iunie 2016.
      
         
            Pentru Autoritatea AELS de Supraveghere
         
         Helga JÓNSDÓTTIR
         
            Membru al Colegiului
         
         Carsten ZATSCHLER
         
            Director
         
      
   
   
      (1)  JO L 79, 19.3.2008, p. 1.
   
      (2)  Actul menționat la punctul 66nf din anexa XIII la Acordul privind SEE [Regulamentul (UE) nr. 965/2012 al Comisiei din 5 octombrie 2012 de stabilire a cerințelor tehnice și a procedurilor administrative referitoare la operațiunile aeriene în temeiul Regulamentului (CE) nr. 216/2008 al Parlamentului European și al Consiliului (JO L 296, 25.10.2012, p. 1), astfel cum a fost modificat], astfel cum a fost adaptat la Acordul privind SEE prin Protocolul 1 la acesta.
   
      ANEXĂ
      
         CONDIȚII CARE ÎNSOȚESC PUNEREA ÎN APLICARE A DEROGĂRII
      
      
                  (i)
               
               
                  Operatorul își desfășoară activitatea cu respectarea condițiilor prevăzute de Managementul riscului de oboseală (Fatigue Risk Management – „FRM”) în conformitate cu ORO.FTL.120 din anexa III la Regulamentul (UE) nr. 965/2012, și monitorizează în permanență eficacitatea măsurilor de atenuare propuse. Autoritatea norvegiană a aviației civile aprobă FRM până cel târziu la 1 ianuarie 2017.
               
            
                  (ii)
               
               
                  Operatorul trebuie să atingă obiectivele din planul său de punere în aplicare a FRM, astfel cum le-a prezentat Autorității Norvegiene a Aviației Civile în cererea de derogare.
               
            
                  (iii)
               
               
                  Operatorul furnizează Autorității Norvegiene a Aviației Civile verificarea bazată pe date a elementelor standardizate ale regimului său de specificare a timpului de zbor (de exemplu, timpul de raportare și serviciul după încheierea zborului), în special în cazul în care acestea au un impact asupra timpului disponibil pentru odihnă.
               
            
                  (iv)
               
               
                  Operatorul trebuie să includă monitorizarea datelor de zbor (Flight Data Monitoring – „FDM”), monitorizarea evoluției, ca factor declanșator pentru investigații ulterioare în procesele sale de răspuns privind FRM.
               
            
                  (v)
               
               
                  Operatorul trebuie să demonstreze că sistemul său de raportare cu privire la managementul riscului de oboseală evoluează către o etapă mai proactivă în primele 24 de luni după aprobarea derogării. Obiectivele de etapă privind sistemul operatorului de raportare a oboselii sunt incluse în programul de supraveghere cuprinzător destinat operatorului.
               
            
                  (vi)
               
               
                  Autoritatea Norvegiană a Aviației Civile monitorizează îndeaproape și continuu modul în care procesul operatorului de asigurare a securității FRM recunoaște și atenuează eventualele riscuri de oboseală care apar în timpul primelor 24 de luni de la derogare. Ulterior, eficacitatea sistemului aplicat de operator pentru managementul riscului de oboseală este monitorizată de Autoritatea Norvegiană a Aviației Civile în cadrul propriilor activități de supraveghere continuă.
               
            
                  (vii)
               
               
                  Autoritatea Norvegiană a Aviației Civile asigură realizarea, în primele 24 de luni de la aprobarea derogării, a unei evaluări științifice independente proporționale a efectelor derogării acordate. Aceasta analizează datele privind oboseala echipajului de cabină și de zbor, cu includerea a cel puțin două surse de date obiective (de exemplu, testul de vigilență psihomotorie – „PVT” – și actimetria) pentru a verifica eficacitatea măsurilor de atenuare propuse, care să cuprindă cel puțin:
                  
                              —
                           
                           
                              efectele oboselii acumulate din cauza unui volum mare de lucru provenite de la un număr mare de sectoare; și
                           
                        
                              —
                           
                           
                              impactul utilizării orelor suplimentare asupra oboselii acumulate, cu scopul de a se furniza dovezi pe baza cărora să se poată stabili o limită obligatorie eficace pentru utilizarea orelor suplimentare.
                           
                        Această evaluare analizează efectele a cel puțin patru blocuri consecutive de cicluri de serviciu și de odihnă în perioadele operaționale de vârf, funcționând în conformitate cu derogarea, și ține seama de constatările sistemului aplicat de operator pentru managementul riscului de oboseală, precum și toate datele științifice și cadrul normativ disponibile la momentul respectiv.
               
            
                  (viii)
               
               
                  În termen de cel mult 2 ani de la aplicarea derogării se prezintă autorității și agenției un raport privind efectele derogării acordate, însoțit de evaluarea menționată la punctul (vii).
               
            
                  (ix)
               
               
                  Autoritatea AELS de Supraveghere, sprijinită de Agenția Europeană de Siguranță a Aviației, revizuiește derogarea acordată în lumina raportului menționat anterior și evaluarea, și își rezervă dreptul de a modifica, suspenda sau revoca derogarea în cazul în care consideră că este adecvat să procedeze astfel, pe baza elementelor disponibile la momentul respectiv.